Sisačka biskupija

Dodjela nagrade i promocije knjige Branka Tompića "Peme jemput"
2024-05-16 19:30 - 20:30 (Europe/Helsinki) | Veliki Kaptol, Trg bana Josipa Jelačića 9, Sisak, 44000, Croatia (Local Name: Hrvatska)
Svečana dodjela nagrade “Korzo slova” Društva hrvatskih književnika za najbolju neobjavljenu knjigu Sisačko-moslavačke županije u 2023. godini Branku Tompiću i promocija njegove nagrađene zbirke pjesama “Peme jemput” održat će se u četvrtak 16. svibnja 2024. u Sisku s početkom u 19:30 sati u prostorijama Sisačke biskupije (Veliki Kaptol, Trg bana Josipa Jelačića 9).
Provedbu natječaja “Korzo slova” u 2023. godini i realizaciju nagrađene knjige podržala je i omogućila Sisačko-moslavačka županija.
Autoru će biti uručeno priznanje i pripadajuća istoimena skulptura “Korzo slova”, rad akademske kiparice Irene Škrinjar.
Knjigu će predstaviti urednik Siniša Matasović, predsjednik Ogranka DHK Sisačko-moslavačke županije, članice Prosudbenog povjerenstva nagrade Željka Lovrenčić i Tihana Petrac Matijević te autor.
Srdačno Vas očekujemo!

Primanje među kandidate za sveti red bogoslova Frana Kovačevića
2024-05-16 18:00 - 19:00
Sisački biskup Vlado Košić predvodit će u četvrtak 16. svibnja u 18 sati, svečano misno slavlje u crkvi sv. Ivana Nepomuka u Glini tijekom kojeg će među kandidate za sveti red đakonata i prezbiterata biti primljen bogoslov Fran Kovačević.

Obljetnica osnutka Komicija "Gospa Snježna"
2024-05-15 19:00 - 20:00 | Bazilika sv. Kvirina, Sisak, Lonjska ulica 26, Sisak, 44000, Croatia (Local Name: Hrvatska)
Komicij Marijine legije „Gospa Snježna“ iz Petrinje proslavit će sedmu obljetnicu osnutka, u srijedu, 15. svibnja. Tom prigodom svečano misno slavlje, u bazilici sv. Kvirina u Sisku s počekom u 19 sati, predvodit će sisački biskup Vlado Košić.

Humanitarni koncert za Ivanovu kuću
2024-05-13 19:30 - 21:00
Povjerenstvo za promicanje glasa svetosti brata Ivana Bonifacija Pavletića, Družbe sinova Bezgrješnog Začeća, organizira 5. humanitarni koncert čiji je prihod namijenjen Zakladi „Ivanova kuća“. Ova zaklada djeluje na području grada Kutine i zauzima se za kvalitetniji život sugrađana pogođenih bolestima demencije, posebice Alzheimerove bolesti.
Koncert će se održati na spomendan Gospe Fatimske, u ponedjeljak 13. svibnja u 19.30 sati u Pučkom otvorenom učilištu u Kutini. Nastupiti će brojni crkveni zborovi, a bit će i moguće kupiti slike sa humanitarne likovne kolonije što je održana u Ivanovoj kući u Crkvenoj ulici u Kutini.

Osma godišnjica otvaranja kauze za proglašenje blaženim i svetim brata Bonifacija Ivana Pavletića
2024-05-13 18:00 - 19:00 | Crkva Gospe Snježne, Kutina, Crkvena ulica 68, Kutina, 44320, Croatia (Local Name: Hrvatska)
Osma godišnjica otvaranja kauze za proglašenje blaženim i svetim brata Bonifacija Ivana Pavletića bit će proslavljena u ponedjeljak, 13. svibnja u Kutini. Svečano misno slavlje u župnoj crkvi BDM Snježne predvodit će sisački biskup Vlado Košić, s početkom u 18 sati.

Vanjska proslava sv. Filipa i Jakova u Gvozdanskom
2024-05-11 11:00 - 12:00
Svečana vanjska proslava sv. Filipa i Jakova, zaštitnika župe Gvozdansko, održat će se u subotu 11. svibnja. Misno slavlje u župnoj crkvi, s početkom u 11 sati, predvodit će župnik iz Hrvatske Kostajnice fra Stjepan Jambrošić.

18. međunarodni orguljaški festival Ars Organi Sisciae
2024-05-05 19:30 - 2024-05-12 20:00
Srdačno vas pozivamo u nedjelju 5. svibnja na otvorenje, kao i na ostale koncertne programe 18. Međunarodnog festivala Ars Organi Sisciae koji svake godine predstavlja sjajne glazbenike, umjetnike orgulja i mlade skladatelje, održava se na novim festivalskim lokacijama, donosi puno dobre glazbe i odličnih izvedbi, a sve sa ciljem osvještavanja o potrebi očuvanja, obnove i zaštite orguljaške i orguljske baštine, osobito na području Sisačke biskupije gdje tradiciju orguljanja pratimo već gotovo 300 godina tijekom kojih smo mnogo povijesnih instrumenata nepovratno izgubili – najviše u Domovinskom ratu, ali i oštrim zubom vremena… Nakon razornog potresa mnoge crkve su danas u obnovi pa nemamo pristup orguljama ili orgulje još nisu spremne za koncertiranje, poput petrinjskih na kojima smo se nadali ove godine otvoriti festival.18. međunarodni orguljaški festival Ars Organi Sisciae će se od 5. – 12. svibnja održati u Zagrebu, Martinskoj Vesi, Voloderu, Hrvatskoj Kostajnici i u Sisku. Festival se održava pod pokroviteljstvom Ministarstva kulture i medija RH te uz pomoć Sisačke biskupije, Zagrebačke i Sisačko-moslavačke županije i Grada Hrvatska Kostajnica, kao i HDS-ZAMP-a, mnogobrojnih medijskih pokrovitelja (Japan Croatia Society, Laudato.tv, HKM, Radio Marija, RSK, RSM, NST). Vinarija Marinčić dugogodišnji je festivalski vinar koji dariva izvođače festivala.
Nakon razornog potresa mnoge crkve su danas u obnovi pa nemamo pristup orguljama ili orgulje još nisu spremne za koncertiranje, poput petrinjskih na kojima smo se nadali ove godine otvoriti festival. Ipak, veza Ars Organi Sisciae i crkve sv. Marka su upravo orgulje! Nekadašnje pneumatske orgulje crkve sv. Marka, koje je upravo na temelju dispozicije Franje Dugana st. 1936. sagradio August Faulend Heferer, obnovio je i u petrinjskoj u župnoj crkvi sv. Lovre 2015. godine postavio predstavnik pete generacije obitelji graditelja orgulja – Tomica Heferer.
Otvorenje festivala u nedjelju 5. svibnja u 19.30 sati u Župnoj crkvi sv. Marka Evanđelista u Zagrebu uz sjajni Oratorijski zbor Crkve sv. Marka – Cantores sancti Marci pod ravnanjem Jurice Petra Petrača i uz našeg dragog festivalskog gosta, orguljaša Pavla Mašića na koncertu kojom ćemo obilježiti 150. obljetnicu rođenja akademika Franje Dugana starijeg, skladatelja i orguljaša. Na programu ćemo uz Duganove skladbe, slušati i djela J. S. Bacha i H. Howellsa. Puno je lijepih poveznica vezanih za ovaj koncert. Franjo Dugan st. je 20tih godina prošlog stoljeća ravnao slavnim Oratorijskim zborom Crkve sv. Marka (1920-46.), a čiju su tradiciju nastavili Cantoresi od 1988. godine.
U nedavno obnovljenoj Župnoj crkvi sv. Martina Biskupa u Martinskoj Vesi nakon potresa su uređene i orgulje Mije Heferera iz 1881. godine, ujedno najstarije orgulje koje su u kontinuiranoj upotrebi u Sisačkoj biskupiji. Tamo će u ponedjeljak 6. svibnja nastupiti austrijski orguljaš i improvizator Ulrich Walter, našoj publici poznat s koncerta u Žažini, na nekadašnjim orguljama u potresu stradale Župne crkve Svetog Nikole i Svetog Vida, gdje je nastupio 2012. godine na 6. festivalskom izdanju.
Nova festivalska orguljaška imena su Dubravko Ćepulić Polgar i Ursa Ljuban. Nagrađivani mladi orguljaš Dubravko Ćepulić Polgar, glavni orguljaš crkve Bezgrješnog Srca Marijina u Zagrebu i naslovni orguljaš Klape sv. Juraj Hrvatske ratne mornarice i Vojnog ordinarijata Republike Hrvatske, nastupit će uz nagrađivanog glazbenika i prof. tamburice Franju Pećarića na bisernici u utorak 7. 5. u župnoj crkvi sv. Antuna Padovanskog u Voloderu. Svirat će na povijesnim orguljama Antuna Šimenca iz 1863. godine.. Na programu ovog koncerta su djela Beethovena Bacha, Matza, Mozarta, Handela, Frescobaldia i dr.
Iz Trogira nam dolazi orguljašica Ursa Ljuban, također ovjenčana mnogobrojnim nagradama i umjetnička ravnateljica novog festivala „Festival orgulja Trogir“ koji će ove godine tek pokrenuti. Ursa će uz trubača Ivana Đuzela, koji potječe iz poznate klase prof. Ivana Glibote iz Imotskog, nastupiti u župnoj crkvi sv. Antuna Padovanskog u Hrvatskoj Kostajnici. Program: Caccini, Stradella, Handel, Martini, Saint-Saëns i dr.
U nastavku festivalskog programa vraćamo se u Zagreb, u Baziliku sv. Antuna Padovanskog na sv. Duhu gdje će u subotu 11. svibnja koncert održati fantastičan trio: sjajna mlada sopranistica Marija Ticl iz Požege, saksofonistički pedagog, komorni i orkestralni glazbenik i solist Tomislav Žužak iz Zagreba i našoj publici već poznat jedan od naših ponajboljih majstora orgulja Alen Kopunović Legetin koji uvijek iznenađuje promišljenim programima u okviru kojih imamo priliku čuti hrvatska skladateljska imena, a često i praizvedbe naših mladih skladatelja. Tako će i ove godine na programu uz djela starih majstora biti i djela hrvatskih skladatelja oca Kamila Kolba, Dalibora Bukvića, Josipa Prajza, praizvedba skladbe Alana Kljaića i dr.
Festival ćemo zaključiti u nedjelju 12. svibnja u bazilici sv. Kvirina u Sisku gdje će povodom 110. obljetnice rođenja i 60. obljetnice smrti hrvatskog svećenika, velikog skladatelja i muzikologa, dirigenta i pedagoga, Albe Vidakovića održati profesori i studenti Instituta za crkvenu glazbu Katoličkog bogoslovnog fakulteta Sveučilišta u Zagrebu uz orguljaša Milana Hibšera, također profesora na institutu. Slušat ćemo studente iz klase Milana Hibšera, Mirte Kudrne i Elizabete Zalović.
Hrvatska udruga Ars Organi Sisciae ovim festivalom započinje 18. festivalsku sezonu iz koje još izdvajamo polukoncetnu izvedbu opere Nikola Šubić Zrinski koju će na samom Zrinu izvesti HVA Sv. Blaž u nedjelju 2. lipnja u 17 sati povodom otvorenja 10. Zrin festivala. Također, u Turopolju i okolici organiziramo 6. Festival drvenih kapela Sancta Barbara (30. 6. – 7.7.), a zatim i Like Lika Festival (7. – 29. 9.) koji ćemo zaključiti u Svetištu Majke Božje od Krasna na Sjevernom Velebitu gdje će francusko-hrvatski ansambl Dialogos izvesti Juditu Marka Marulića.
Ulaz na sva događanja je slobodan.

Blagdan Našašća Svetog Križa u Zrinu
2024-05-03 16:00 - 17:00
Blagdan Našašća Svetog Križa bit će proslavljen u petak, 3. svibnja u 16 sati u istoimenoj spomen crkvi u Zrinu. Svečano misno slavlje predvodit će sisački biskup Vlado Košić.

Svećenički dan
2024-05-02 10:00 - 14:00 | Veliki Kaptol, Trg bana Josipa Jelačića 9, Sisak, 44000, Croatia (Local Name: Hrvatska)
Svećenički dan Sisačke biskupije održat će se u četvrtak, 2. svibnja u 10 sati u Dvorani sv. Ivana Pavla II. u sisačkom Velikom Kaptolu. Predavanje na temu „Sinoda Sisačke biskupije“ održat će tajnik Sinode i župnik u Popovači dr. sc. Ivan Petrović.

Predstavljanje knjige Valentina Ćorića „In vino libertas"
2024-04-25 19:30 - 20:30
Predstavljanje knjige Valentina Ćorića „In vino libertas – Autobiografski zapisi iz Haaga“, održat će u četvrtak, 25. travnja u 19.30 sati u Dvorani Juran i Sofija u sisačkom Velikom Kaptolu.

Krštenje petog djeteta obitelji Lukšić
2024-04-21 12:00 - 13:00
Sisački biskup Vlado Košić krstit će u nedjelju, 21. travnja u 12 sati u župnoj crkvi sv. Alojzija Gonzage u Popovači, peto dijete obitelji Lukšić.

Bijela nedjelja u Kravarskom
2024-04-07 11:00 - 12:00 | Kravarsko, Trg Stjepana Radića, Kravarsko, Croatia (Local Name: Hrvatska)
Sisački biskup Vlado Košić predvodit će, na Bijelu nedjelju, 7. travnja u 11 sati, svečano misno slavlje u crkvi Uzvišenja sv. Križa u Kravarskom.

Hodočašće Majci Milosrđa
2024-04-06 11:00 - 12:00 | Crkva Uznesenja BDM, Kloštar Ivanić, Ul. Sv. Marije 4, Kloštar Ivanić, 10312, Croatia (Local Name: Hrvatska)
Zavjetno hodočašće vjernika Sisačke biskupije u svetište Majke Milosrđa u Kloštar Ivaniću održat će se u subotu 6. travnja. Hodočašće i svečano misno slavlje s početkom u 11 sati predvodit će sisački biskup Vlado Košić.

Svećenički dan
2024-04-04 10:00 - 13:00 | Veliki Kaptol, Trg bana Josipa Jelačića 9, Sisak, 44000, Croatia (Local Name: Hrvatska)
Svećenički dan Sisačke biskupije održat će se u četvrtak, 4. travnja u 10 sati u Dvorani „Juran i Sofija“. u sisačkom Velikom Kaptolu. Gost predavač bit će kancelar Varaždinske biskupije mr. Ivan Rak, a govorit će o upravljanju župnim dobrima.

Misa za službenike i zatvorenike Kaznionice u Glini
2024-04-03 15:00 - 16:00
Sisački biskup Vlado Košić predvodit će u srijedu 3. travnja u 15 sati u Kaznionici u Glini misno slavlje za službenike i zatvorenike.

Veliki tjedan u Sisku
2024-03-27 17:00 - 2024-03-31 17:00
Sisački biskup Vlado Košić predvodit će misna slavlja i obrede Velikog tjedna prema sljedećem rasporedu:
na Veliku srijedu, 27. ožujka u 17 sati pjevanu Večernju, Službu čitanja i Lamentacije u bazilici sv. Kvirina;
na Veliki četvrtak, 28. ožujka u 10 sati pokorničko bogoslužje te zatim u 11 sati misu posveta ulja u bazilici sv. Kvirina, a u 19 sati misu Večere Gospodnje u Pastoralnom centru katedralne župe;
na Veliki petak, 29. ožujka u 18 sati, obrede Muke Gospodnje u bazilici sv. Kvirina;
na Veliku subotu, 30. ožujka u 20 sati, vazmeno bdjenje u bazilici sv. Kvirina za vrijeme kojega će biskup podijeliti sakramente kršćanske inicijacije odraslim osobama;
na Uskrs, nedjelju uskrsnuća Gospodinova, 31. ožujka u 11 sati, svečano misno slavlje u bazilici sv. Kvirina.

Snimanje uskrsne čestitke za medije
2024-03-25 10:00 - 10:30 | Veliki Kaptol, Trg bana Josipa Jelačića 9, Sisak, 44000, Croatia (Local Name: Hrvatska)
Snimanje uskrsne čestitke sisačkog biskupa Vlade Košića za medije održat će se u ponedjeljak, 25. ožujka u 10 sati u Dvorani sv. Ivana Pavla II. u sisačkom Velikom Kaptolu.

Pasija u Petrinji
2024-03-24 19:00 - 20:00 | Crkva sv. Lovre, Petrinja, Strossmayerovo šetalište 3, Petrinja, 44250, Croatia (Local Name: Hrvatska)
Glazbeno-scenski prikaz Kristove muke pod nazivom „Pasija – Mislio si na mene u svojoj agoniji“ tradicionalno će i ove godine, u nedjelju, 24. ožujka u 19 sati u Gradskom parku ispred crkve sv. Lovre u Petrinji izvesti članovi Molitvene zajednice Marijina legija.

Cvjetnica u Sisku
2024-03-24 10:00 - 11:00 | Katedrala, Sisačka katedrala, Sisak, 44000, Croatia (Local Name: Hrvatska)
Sisački biskup Vlado Košić predvodit će misno slavlje, na Cvjetnicu 24. ožujka u 10 sati u Pastoralnom centru „Petar Žagmeštar“ katedralne župe u Sisku. Misi prethodi blagoslov grančica pred katedralom te procesija.

Korizmena duhovna obnova u Posavskim Bregima
2024-03-20 17:30 - 20:00
Korizmena duhovna obnova u Posavskim Bregima održat će se u srijedu, 20. ožujka u privremenom bogoslužnom prostoru župe s početkom u 17.30 sati. Tema duhovne obnove bit će „Vjera i duševno zdravlje“, a predvodit će je p. Mijo Nikić.

Peto zasjedanje Sinode
2024-03-20 17:00 - 19:00 | Veliki Kaptol, Trg bana Josipa Jelačića 9, Sisak, 44000, Croatia (Local Name: Hrvatska)
Peto zasjedanje Sinode Sisačke biskupije održat će se u srijedu 20. ožujka u 17 sati u Dvorani „Juran i Sofija“ u Velikom Kaptolu u Sisku pod predsjedanjem biskupa Vlade Košića.

Dvanaesta obljetnica uspostave Stolnog kaptola svetog Križa
2024-03-19 19:00 - 20:00
Dvanaesta obljetnica uspostave Stolnog kaptola svetog Križa u Sisku, svečano će biti proslavljena u utorak, 19. ožujka na blagdan sv. Josipa. Svečano misno slavlje u Pastoralnom centru „Petar Žagmeštar“ katedralne župe u Sisku s početkom u 19 sati predvodit će mons. Ivica Mađer u zajedništvu ostalim kanonicima Stolnog Kaptola.

Korizmena duhovna obnova u Dvoru
2024-03-19 17:00 - 19:30
Korizmena duhovna obnova župe sv. Katarine u Divuši održat će se u utorak, 19. ožujka u filijalnoj kapeli sv. Petra i Pavla u Dvoru. Duhovnu obnovu predvodi župnik župe Presvetog Trojstva iz Karlovca fra Leopold Palić, a započinje u 17 sati.

Blagoslov crkve u Martinskoj Vesi
2024-03-17 11:30 - 13:00 | Crkva sv. Martina, Martinska Ves, Desna MartinskaVes 64, Martinska Ves, 44201, Croatia (Local Name: Hrvatska)
Sisački biskup Vlado Košić predvodit će, u nedjelju, 17. ožujka u 11.30 sati misno slavlje u crkvi sv. Martina biskupa u Martinskoj Vesi i tom prigodom blagoslovit će tu obnovljenu, u potresu oštećenu crkvu.

Duhovna obnova u čast sv. Josipu
2024-03-17 10:00 - 2024-03-19 19:00 | Crkva Preobraženja Gospodnjeg, Slatinska ulica 43, Petrinja, 44250, Croatia (Local Name: Hrvatska)

Korizmena duhovna obnova u Lasinji
2024-03-16 18:00 - 2024-03-17 09:00

Planinarski križni put u Kravarskom
2024-03-16 09:30 - 18:00

Tradicionalni 23. Kutinski planinarski križni put
2024-03-16 08:00 - 15:00
Tradicionalni 23. Kutinski planinarski križni put održat će se u subotu 16. ožujka na području župe Kutina, Kutinska Slatina i Ilova, a razmišljat će se o putu svetosti bl. Alojzija Stepinca i sluge Božjega Ivana Bonifacija Pavletića. Polazak sudionika je predviđen za 8 sati ispred crkve Majke Božje Snježne u Kutini, a središnje misno slavlje u 10.30 sati u župnoj crkvi bl. Alojzija Stepinca u Kutinskoj Slatini predvodit će sisački biskup Vlado Košić. Završetak je predviđen u popodnevnim satima ispred škole u Zbjegovači.

Planinarsko hodočašće Majci Božjoj Garićkoj
2024-03-16 08:00 - 12:00
Drugo planinarsko hodočašće Majci Božjoj Garićkoj i lokalitetu nekadašnjeg pavlinskog samostana na Moslavačkoj gori održat će se u subotu, 16. ožujka. Okupljanje hodočasnika bit će u 8.15 sati ispred crkve u Voloderu odakle se kreće prema jezeru Mikleuška. U 9.15 sati kreće planinarski dio puta prema Beloj crkvi gdje će u 11 sati svetu misu predvoditi domaći župnik vlč. Marijan Štingl.

Dekanatski susret mladih u Sisku
2024-03-15 20:00 - 21:00 | Crkva Sv. Marije Kraljice Mira, Petrinjska ulica 9f, Sisak, 44000
U petak, 15. ožujka u 20 sati u sisačkoj župi Pohoda BDM održat će se treći po redu susret mladih Sisačko-katedralnog dekanata. Na ove susrete koji se održavaju svaka dva tjedna na drugoj župi u dekanatu pozivaju se mladi koji žele sudjelovati na Susretu hrvatske katoličke mladeži u Gospiću 4. svibnja 2024. Susreti se održavaju pod geslom “Raduj se za svoje mladosti” (usp. Prop 11, 9), a kateheze održavaju svećenici domaćini u župama u kojima se održava pojedini susret mladih.
